b'\n_START_ARTICLE_\nBiserica de lemn din Mirosloveni, Gorj\n_START_PARAGRAPH_\nBiserica de lemn din Mirosloveni, comuna Albeni, jude\xc8\x9bul Gorj, dateaz\xc4\x83 din anul 1812 . Are hramurile \xe2\x80\x9eCuvioasa Paraschiva\xe2\x80\x9d \xc8\x99i \xe2\x80\x9eIntrarea \xc3\xaen Biseric\xc4\x83 a Maicii Domnului\xe2\x80\x9d . Biserica se afl\xc4\x83 pe noua list\xc4\x83 a monumentelor istorice sub codul LMI:  GJ-II-m-B-09330.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica se afl\xc4\x83 la cap\xc4\x83tul dinspre Benge\xc8\x99ti al satului, \xc3\xaen lunca| Gilortului. \xc3\x8enf\xc4\x83\xc8\x9bi\xc8\x99area actual\xc4\x83 a bisericii este rezultatul lucr\xc4\x83rilor ample de renovare din anul 1950: pere\xc8\x9bi tencui\xc8\x9bi, soclu de piatr\xc4\x83 sub temelie, o prisp\xc4\x83 cu clopotni\xc8\x9b\xc4\x83 deasupra (ce a \xc3\xaenlocuit probabil prispa de la 1812, cu elemente sculptate). _NEWLINE_Acoperirea interioar\xc4\x83, ref\xc4\x83cut\xc4\x83 din sc\xc3\xa2nduri, a respectat sistemul originar, cu o Bolt\xc4\x83 (arhitectur\xc4\x83)bolt\xc4\x83 unic\xc4\x83, \xc3\xaen leag\xc4\x83n, peste nav\xc4\x83, \xc8\x99i intersec\xc8\x9bia de f\xc3\xa2\xc8\x99ii curbe peste altar._NEWLINE_Pere\xc8\x9bii \xc3\xaenscriu un tip de plan dreptunghiular \xc8\x99i un altar retras, poligonal, cu cinci laturi, cu particularitatea pronaosului dreptunghiular, l\xc4\x83rgit fa\xc8\x9b\xc4\x83 de naos. Aceast\xc4\x83 tr\xc4\x83s\xc4\x83tur\xc4\x83 rar\xc4\x83 o aseam\xc4\x83n\xc4\x83 cu ctitoria Mitropolitului \xc8\x98tefan de la Gr\xc4\x83me\xc8\x99ti (V\xc3\xa2lcea)._NEWLINE_Valorosul ancadrament, cu pragul de sus \xc3\xaen acolad\xc4\x83, marcat\xc4\x83 de o cruce, are deasupra o inscrip\xc8\x9bie, reliefat\xc4\x83 cu litere \xc3\xaen grosimea lemnului, care consemneaz\xc4\x83 c\xc4\x83: \xe2\x80\x9eS-au pref\xc4\x83cut de dumnealui biv vel paharnic Gheorghe Bengescu aceast\xc4\x83 sf\xc3\xa2nt\xc4\x83 biseric\xc4\x83 la leat 1812 iunie 15\xe2\x80\x9d. \xc3\x8ens\xc4\x83 prin dimensiunile mici, forma de plan, peretele plin \xc3\xaentre naos \xc8\x99i pronaos (ulterior modificat, r\xc4\x83m\xc3\xa2n\xc3\xa2nd doar fragmente), dib\xc4\x83cia \xc3\xaembin\xc4\x83rilor, v\xc3\xa2rsta bisericii poate fi cobor\xc3\xa2t\xc4\x83 p\xc3\xa2n\xc4\x83 \xc3\xaen veacul al XVII-lea._NEWLINE_Patrimoniul pictat cuprinde un num\xc4\x83r mare de icoane, aflate peste tot \xc3\xaen altar, naos \xc8\x99i pronaos. Atrage aten\xc8\x9bia o icoan\xc4\x83 de hram, \xe2\x80\x9eO videnia bogorodi\xc8\x9bi\xe2\x80\x9d, ce provine dintr-o t\xc3\xa2mpl\xc4\x83 mai veche, de la limita secolelor XVII-XVIII, care a fost \xc3\xaenlocuit\xc4\x83 de t\xc3\xa2mpla actual\xc4\x83 pe la mijlocul secolului al XIX-lea. Remarcabil\xc4\x83 este \xc8\x99i icoana Sf\xc3\xa2ntului Nicolae, de pur\xc4\x83 factur\xc4\x83 br\xc3\xa2ncoveneasc\xc4\x83, aflat\xc4\x83 acum \xc3\xaen colec\xc8\x9bia muzeal\xc4\x83 de la M\xc4\x83n\xc4\x83stirea Polovragi._NEWLINE_Se remarc\xc4\x83 de asemenea u\xc8\x99ile \xc3\xaemp\xc4\x83r\xc4\x83te\xc8\x99ti, cu Buna Vestire \xc3\xaen decor arhitectural \xc8\x99i busturile regilor David \xc8\x99i Solomon, mai vechi de 1812, asem\xc4\x83n\xc4\x83toare prin iconografie cu cele realizate de Nicola zugrav la Tup\xc8\x99a.'